《和吴冲卿江邻几二学士王景彝舍人秋兴》
宋代·梅尧臣

我谓蓬瀛客，清切不畏炎。
及观秋兴篇，无远此穷间。
乃知天地大，节候无忧嫌。
寒不为富减，暑不为贫添。
向者遭蒸炊，靡不同炮燖。
西风吹雨至，凉气何纤纤。
霈然沃万物，不更毕宿占。
纨扇捉苦倦，盘冰得仍厌。
蝇痴驱又来，蚊嚵喙犹尖。
絺衣不复浃，醅醪压初甜。
客有憎壁蝎。客有困靴襜。
一以磔为喜，一以嬾自谦。
唯有螭头人，朝立宫殿檐。
盛夸楼观高，又极星斗瞻。
予惭异群公，归意如陶潜。
自念菊将坼，复思禾可鎌。
舂禾作酿熟，独邀影与蟾。
此乐虽易有，彼荣安得兼。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。